लैङ्गिकमैत्री योजना तथा बजेटबारे जनप्रतिनिधिलाई जानकारी
मधेश प्रदेशका दलित तथा सीमान्तकृत समुदायको जीवनशैलीमा रूपान्तरणका लागि रत्यौली युवा क्लबले सञ्चालन गरेको सामाजिक आर्थिक सशक्तीकरण परियोजना अन्तर्गत जनकपुरधाममा एक दिने अभिमुखी कार्यक्रमको आयोजना गरी जनप्रतिनिधि र सरोकारवालालाई लैङ्गिकमैत्री योजना, नीति तथा बजेटबारेमा जानकारी गराइएको छ ।
धर्बेन्द्र झाधनुषा, चैत १५ गते । मधेश प्रदेशका दलित तथा सीमान्तकृत समुदायको जीवनशैलीमा रूपान्तरणका लागि रत्यौली युवा क्लबले सञ्चालन गरेको सामाजिक आर्थिक सशक्तीकरण परियोजना अन्तर्गत जनकपुरधाममा एक दिने अभिमुखी कार्यक्रमको आयोजना गरी जनप्रतिनिधि र सरोकारवालालाई लैङ्गिकमैत्री योजना, नीति तथा बजेटबारेमा जानकारी गराइएको छ ।  पालिकाका प्रमुख, उपप्रमुख, वडा अध्यक्ष र विभिन्न महिला समूहका पदाधिकारी एवम् प्रतिनिधि सहभागी रहेको सो कार्यक्रममा विभिन्न समुदाय एवम् जातजातिका लागि संविधानले तोकेको अधिकारको कार्यान्वयन गर्न जनप्रतिनिधि इमान्दार भएर कामकाज गर्नुपर्ने भनिएको छ । स्थानीय सरकार सञ्चालन निर्देशिकामा हरेक विषय समावेश गरिए पनि धेरैजसो पालिकाले अझै पनि त्यसको कार्यान्वयन गर्न नसकेको र त्यसको असर महिला, बालबालिका, दलित तथा सीमान्तकृत समुदायलाई बढी पर्नेगरेको सहभागीले बताएका छन् । परियोजनामार्फत जनप्रतिनिधिलाई लैङ्गिकमैत्री योजना, नीति तथा बजेटबारे जानकारी दिनुको साथै दलित र सीमान्तकृत समुदायका व्यक्तिलाई सीपमूलक तालिम, उनीहरूका लागि संविधानमा उल्लेख भएका अधिकारबारेमा जानकारी, जीविकोपार्जनका लागि उनीहरूले गर्ने व्यवसायमा अनुदान सहयोग दिने कार्यक्रम रहेको रत्यौली युवा क्लबका निर्देशक वैद्यनाथ चौधरीले जानकारी दिनुभयो । निर्देशक चौधरीका अनुसार स्थानीय आवश्यकताको पहिचान गरी ती आवश्यकताको परिपूर्तिका लागि परियोजनाले काम गर्ने जानकारी दिनुभयो । कार्यक्रममा लक्ष्मिनियाँ गाउँपालिकाका अध्यक्ष भोगेन्द्र झा, सोही गाउँपालिकाका प्रशासकीय अधिकृत नागेन्द्र यादव सहितले धारणा राख्नुभयो ।  